Forårskoncert med Arsis Trio

Therese Nielsen, sopran

Torbjørn Eika, cello

Alexander Bak-Hansen, klaver/orgel

Arsis trio er et ensemble med tre unge musikere; Therese Nielsen, sopran, Torbjørn Eika, cello og Alexander Bak-Hansen, klaver/orgel. Trioen har rødder i både den klassiske musik og jazzen og giver koncerter året rundt med et varierende musikalsk program, som er nøje udvalgt til årstiden.

Til denne forårskoncert inviterer Arsis Trio på en musikalsk rejse gennem Skandinavien, der strækker sig over en tidsramme på 300 år. Vi hylder lysets tilbagekomst efter vinternattens mørke omfavnelse, forårslyset, der med sit ærlige sølvskær oplyser og blotlægger byens sludplettede gader, markens dis-tunge morgenstunder og træernes dug-perlede knopper. Koncerten er en hyldest til den nordiske vår og de nordiske komponister, der har formet skandinavisk musik, som vi kender den i dag. Gennem et nøje udvalgt repertoire tager Arsis Trio lytteren med på en musikalsk rejse fra den traditionelle folkemusik hen over komponister som Grieg, Sibelius og Nielsen og videre til den nordiske jazz repræsenteret ved bl.a. Jan Johansson, Ole Kock Hansen og Monica Zetterlund.

Therese Nielsen er en dansk/engelsk sangerinde, sangskriver og komponist. Hun har rødder i både den klassiske musik, jazzen og folkemusikken, og denne stilmæssige bredde giver hende en unik mulighed for at synge et bredt repertoire.

Alexander er pianist, organist og arrangør med et bredt virke indenfor både den klassiske og den rytmiske genre. Han er uddannet jazzpianist fra Syddansk Musikkonservatorium. Udover sin koncertvirksomhed er Alexander organist i Skt. Jørgens kirke i Næstved.

Torbjørn er en anerkendt cellist og underviser med et alsidigt musikalsk virke indenfor talrige genrer, som udover den klassiske tradition også tæller folk, jazz og pop. Torbjørn er uddannet på Det Kongelige Danske Musikkonservatorium i København og på Escola de Musica do Rio Grande do Norte i Brasilien.